Document ID: 32007R0225

РЕГЛАМЕНТ (ЕО) № 225/2007 НА КОМИСИЯТА
от 1 март 2007 година
относно подкрепа за преструктурирането и конверсията, предвидени в Регламент (ЕО) № 1493/1999 на Съвета за 2006/2007 лозарска година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 80, буква б) от него,
като има предвид, че:
(1)
Член 13, параграф 3 от Регламент (ЕО) № 1493/1999 предвижда за регионите, класифицирани като региони по цел 1 в съответствие с Регламент (ЕО) № 1260/1999 на Съвета от 21 юни 1999 г. относно определяне на подробни правила за структурните фондове (2), помощта на Общността за разходите по преструктурирането и конверсията не може да надвишава 75 % от тези разходи.
(2)
Регламент (EO) № 1260/1999 бе отменен с Регламент (ЕО) № 1083/2006 на Съвета от 11 юли 2006 г. относно установяването на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (EO) № 1260/1999 (3). В съответствие с член 3, параграф 1 от Регламент (EO) № 1260/1999 в обхвата на цел 1 попадат региони, съответстващи на ниво II от общата класификация на териториалните единици за статистически цели (NUTS II), чийто брутен вътрешен продукт (БВП) на глава от населението, измерен чрез паритети на покупателна способност, е по-малък от 75 % от средния за Общността. В съответствие с член 5, параграф 1 от Регламент (ЕО) № 1083/2006 този вид региони отговарят на изискванията за финансиране от структурните фондове по цел „Сближаване“. Някои региони, които са били обхванати от цел 1, не попадат в обсега на цел „Сближаване“.
(3)
Това води до специфични практически проблеми при прилагането на съставените и одобрени планове за 2006/2007 лозарска година за преструктуриране и конверсия в региони, класифицирани като региони по цел 1, съгласно Регламент (ЕО) № 1260/1999, които вече не отговарят на изискванията за финансиране от структурните фондове по цел „Сближаване“ съгласно Регламент (ЕО) № 1083/2006. В рамките на една финансова година е трудно да се направи разграничение между плащания, които отговарят на изискванията за различни видове финансова помощ от Общността. Следователно за 2006/2007 лозарска година е уместно да се предвиди продължаване на срока на действие на член 13, параграф 3 от Регламент (ЕО) № 1493/1999 за регионите по цел 1.
(4)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Член 13, параграф 3 от Регламент (ЕО) № 1493/1999 се прилага за 2006/2007 лозарска година за регионите, класифицирани като региони по цел 1 в съответствие с Регламент (ЕО) № 1260/1999.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 март 2007 година.

Labels: 19
6